René Christensen (DF), 2011-04-15:
Det her er jo sådan en lidt sjov sag at stå og diskutere her i salen, for hvad handler den egentlig om?
Det ønsker vi jo alle sammen.
Eller handler den her sag om, at vi mangler pladser?
Det er jo de overvejelser, man skal gøre sig, før man siger, hvad man mener om forslaget her.
Jeg kan sige, at vi fra Dansk Folkepartis side, da vi læste det her igennem, så det på to måder.
Først ser vi det som et udtryk for, at vi har et dygtigt politi, at vi har nogle domstole, som er effektive, og som gør det, som vi gerne vil have.
Vi vil have forbrydelserne opklaret, vi vil have en domfældelse, og folk skal have deres straf.
Det, der så kommer her, er jo ikke noget helt nyt.
Det er jo sådan, at man også i dag kan blive prøveløsladt, at man også har mulighed for at komme ud før tid, men der er det efter to tredjedele af tiden.
Nu lægger man op til, at det skal være efter halvdelen af tiden.
Samtidig lægger man i forhold til det med halvdelen af tiden op til, at det minimum skal være efter 2 måneder, nogen har været inde.
Hvis man går ind og kigger i forslaget, kan man faktisk se, at der som en af de sidste ting står: Lovforslaget vil frigøre et antal åbne fængselspladser, der imidlertid vil blive genanvendt med henblik på at bidrage til håndteringen af det kapacitetsbehov i kriminalforsorgen, der er blevet identificeret i den analyse, der er lavet.
Hvis det viser sig, at det er det, der er hele grundlaget for det, så er vi lidt urolige over det.
Som jeg sagde før i mit spørgsmål til Venstres ordfører, er det sådan, at når man har lavet en kriminel handling og man har været for en dommer og er blevet dømt, så har vi fra Dansk Folkepartis side hundrede procent tillid til, at den dom er korrekt.
Så er udgangspunktet også, at man skal udstå sin straf.
Vi mener ikke, at der i Danmark er for lange straffe,
vi mener heller ikke, at der straffes for hårdt, men vi mener, at man som kriminel også skal have den straf, som man har fået.
Vi er også enige i, at man skal gøre meget for, at de kriminelle elementer kan komme ud at fungere i samfundet igen, så de ikke bare kommer ud igen og laver kriminalitet og chikanerer det samfund, der er omkring dem.
Det er vi også meget enige i.
Derfor er vi, som jeg også sagde i mit spørgsmål til Venstres ordfører, nødt til at have vished for, hvad det er for kriterier, der kommer til at spille ind i forhold til, at man kan komme ud før tid, når man nu er blevet dømt ved en dansk domstol.
Hvad er det, der gør, at man umiddelbart siger, at det vil være så positivt for den enkelte kriminelle og dermed også positivt for resten af samfundet, at den kriminelle kommer ud?
Vi er sådan set enige i, at det er den vej, man skal gå, men når vi ser forslaget her, synes vi ikke, det lægger meget op til, at vi sådan umiddelbart kan se, hvad det er for kriterier der ligger bag. Så jeg vil sige fra Dansk Folkepartis side, at vi synes, det er et meget, meget interessant forslag, der ligger her, ikke kun i forhold til kapacitetsproblemerne, men så sandelig også i forhold til, at det også er målet, at de kriminelle elementer kan komme tilbage til samfundet og efterfølgende fungere normalt.
Så vi vil gå til udvalgsarbejdet med at få set på, hvordan vi kan få sat de kriterier op, så vi er sikre på, at det er de rigtige, der bliver lukket ud efter halv tid, og det ikke er de forkerte, der bliver lukket ud efter halv tid og kan fortsætte deres kriminelle løbebane.
Så vi vil, som andre ordførere har sagt, ved andenbehandlingen, når vi når dertil, også give tilsagn om, hvordan vi stiller os til forslaget.